Ekkuumiro ly'ebisoro erya Rwenzori, kifo omukuumirwa ebisolo mu Uganda ekisangibwa mu nsozi z’e Rwenzori era nga kyakakasibwa ekitongole kya United Nations Educational, Scientific and Cultural Organisation. Ekifo kino kirina kumpi kirommita lukumi mu bugazi. Ekkuumiro ly’ebisolo liri ku lusozi olukwata eky’okusatu mu nsozi ezisinga obuwanvu mu Afirika. Ekkuumiro lino limanyiddwa olw'ebimera byalyo ebirungi. Ebyafaayo: Ekkuumiro ly'ebisolo erya Rwenzori lyatandikibwawo mu mwaka gwa lukumi mu lwenda kyenda mu gumu. Lyakakasibwa ekitongole kya United Nations Educational, Scientific and Cultural Organisation ng'ekifo ky'obulambuzi mu lukumi mu lwenda kyenda mu ena olw'obulungi bw'endabika yaalyo ey'obutonde. Abayeekera beefunza ekkuumiro ly'ebisolo lya Rwenzori okuva mu lukumi mu lwenda kyenda mu musanvu okutuuka mu Gwomukaaga enkumi bbiri mu gumu. Ekkuumiro lyateekebwa ku lukalala lwa United Nations Educational, Scientific and Cultural Organisation olw'ensi yonna olw'ebifo by'obulambuzi ebyali mu katyabaga wakati w’omwaka gwa lukumi mu lwenda kyenda mu mwenda ne bbiri ena olw'obutaali butebenkevu n'ebbula ly'ebikozesebwa mu kkuumiro eryo. Enkula y'ekifo: Ekkuumiro ly'ebisolo erya Rwenzori lisangibwa mu Bukiikakkono bw'Obugwanjuba bwa Uganda mu Buvanjuba bwa Afrika. Lyebunguluddwa disitulikiti y'e Bundibugyo, Kabarole, ne Kasese, kirommita abiri mu ttaano okuva mu kabuga k'e Kasese. Liweza kirommita lwenda kyenda mu mukaaga, ng’obusimba ziri kirommita kikumi mu abiri ate obugazi ne ziba kirommita ana mu munaana. Ekkuumiro lino lizingiramu Amasekkati n'Obuvanjuba bw'olusozi Rwenzori kw’ossa ensozi n'omuseetwe ebisangibwa mu Bukiikaddyo bwa ekweta. Ensozi zino ngulumivu okusinga olusozi olusinga obuwanvu mu Bulaaya era luliko omuzira. Akasongezo Magalita ke kamu ku busozi obulongo obw'olusozi Stanley era nga mu Afrika ke kasongezo k'olusozi akakwata ekifo eky’okusatu mu busongezo obusinga obuwanvu kubanga kali ku buwanvu bwa mmita enkumi ttaano mu kikumi mu mwenda. Ekkuumiro lirimu omuzira, ebiyiriro n'ennyanja era nga liri ku zimu ku nsozi ezisinga obulungi mu Afrika. Ebirimu: Ekkuumiro lirimu ebintu eby'enjawulo ebitasangibwa mu bitundu birala era nga ebimu ku byo biri mu katyabaga k'okusaanawo. Lirimu ebimera eby'enjawulo n'emiti kw’ossa ebika by'omuddo bya mirundi etaano, ebikyuka okusinziira ku buwanvu obuli wakati w'ettaka n'ebbanga. Ekkuumiro lirimu ebika by'ebinyonyi kinaana mu mwenda, eby'ebiwojjolo kkumi na bitaano, n'eby'ebisolo ebiyonsa bitaano. Mu ngeri endala era lirimu ebika by'ebisolo eby'enjawulo omuli enjovu, amazike, enkima, engabi n’ebirala. Enkuuma n'okulambula: Ekkuumiro lino liri mu mikono gya gavumenti ya Uganda ng’eyita mu kitongole ekivunaanyizibwa ku makuumiro g’ebisolo. Likuumibwa butiribiri era okuggyayo ekintu kyonna olina kuyita mu kakiiko akalivunaanyizibwako. Ekkuumiro lirina amakubo omuyita abantu mu ngeri ennungi etatera kulabika.